S-407/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 27. júní 2017, á hendur G-kk-þgf K-kk-þgf G-kk-þgf, kt. 000000-0000, Stórholti 18, Reykjavík, fyrir þjófnaði í Reykjavík, nema annað sé tekið fram, á árinu 2016 með því að hafa:

1) mánudaginn 18. apríl í Gamestöðinni, Smáralind, Kópavogi, stolið tölvuleik að verðmæti kr. 11.999.-

2) fimmtudaginn 7. júlí 2016 farið í heimildarleysi inn í bifreiðina OK-038 sem stóð kyrrstæð á bifreiðastæði við Hverfisgötu, aftan við Kjörgarð, og stolið sígarettupakka af gerðinni „American Spirits“ úr bifreiðinni.

3) sunnudaginn 3. júlí 2016 í verslun 10/11 Barónsstíg, stolið matvöru samtals að verðmæti kr. 1.357.-

4) laugardaginn 16. júlí 2016 í verslun Elko, Skeifunni 7, stolið bílútvarpstæki af gerðinni Sony að verðmæti kr. 16.995.-

5) fimmtudaginn 14. júlí 2016 í verslun Elko, Granda, stolið bílútvarpstæki af gerðinni Pioneer að verðmæti 18.995.-

Teljast brot þessi varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1987. Með dómi Héraðsdóms Reykjavíkur, uppkveðnum 29. ágúst 2016, var ákærða gert að sæta fangelsi í fjóra mánuði, skilorðsbundið í tvö ár, fyrir brot gegn umferðarlögum, hegningar- og vopnalögum. Þau brot sem ákærði er sakfelldur fyrir í þessu máli voru öll framin fyrir uppkvaðningu dómsins og verður ákærða því dæmdur hegningarauki nú samkvæmt 78. gr. almennra hegningarlaga nr. 19/1940, sbr. og 77. gr. sömu laga. Ákærði hefur nú verið sakfelldur fyrir fimm þjófnaðarbrot á tímabilinu 18. apríl 2016 til 14. júlí 2016. Með hliðsjón af framangreindu, greiðrar játningar ákærða og sakarefni málsins þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, J-kk-ef B-kk-ef K-kk-ef hdl., 168.640 krónur, að meðtöldum virðisaukaskatti.

Engan annan sakarkostnað leiddi af meðferð málsins.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, G-kk-nf K-kk-nf G-kk-nf, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, J-kk-ef B-kk-ef K-kk-ef hdl., 168.640 krónur.

L-kvk-nf R-kvk-nf S-kvk-nf